Red Bull-baas: Hamilton het sy moses teengekomMax Verstappen agter die stuur van sy renmotor. Foto: Twitter. Christian Horner, die Red Bull-spanbaas, blaas steeds vuur agt dae ná Lewis Hamilton en Max Verstappen se ongeluk op die Silverstone-renbaan in Engeland. Hoewel wedrenbeamptes die Mercedes-renjaer met tien sekondes gestraf het omdat hy die ongeluk veroorsaak het, het hy (met Verstappen uit die prentjie) eerste oor die eindstreep gejaag. ’n Toedrag van sake wat ongetwyfeld ’n wrang smaak in die mond van Red Bull-ondersteuners laat. “Lewis was beslis die aggressor op Silverstone gewees,” het ’n veglustige Horner teruggekap nadat Hamilton gekla het dat Verstappen te aggressief agter die stuur is. Volgens Horner is Verstappen nie meer die 17-jarige F1-groentjie van ouds nie, terwyl die 36-jarige Hamilton ook nie meer dieselfde bestuurder is as toe hy destyds sy buiging gemaak het nie. “Ja, hulle jaag verbete in hul renmotors, maar albei is bekwame bestuurders met oorgenoeg ervaring. Die werklikheid is dat Lewis nou kragte meet met ’n talentvolle renjaer in ’n soortgelyke motor.” Intussen beloop die skade aan Verstappen se renmotor ongeveer $1,8 miljoen. Tog meen Horner dat die Red Bull-ster nie te veel oor die gebeure op Silverstone sal tob nie en dat hy oorgehaal is om die bordjies hierdie naweek in Hongarye te verhang. “Die Hongaarse Grand Prix sal ’n splinternuwe uitdaging bied en Max sal wil hê dat sy vertoning agter die stuur die praatwerk namens hom moet doen. Die ongeluk dien as ’n aansporing vir ons almal om ons beste te lewer.” Die aksie begin Sondag om 15:00 en sal regstreeks op SuperSport uitgesaai word.